รองปลัดกระทรวงมหาดไทย ระบุขณะนี้การเตรียมน้ำอภิเษกของจังหวัดต่าง ๆ คืบหน้าไปร้อยละ 90 แล้ว ส่วนที่เหลือเพียงการเตรียมในการตกแต่งแหล่งน้ำศักดิ์สิทธิ์เท่านั้น
นายพรพจน์ เพ็ญพาส รองปลัดกระทรวงมหาดไทย เป็นวิทยากรบรรยาย หัวข้อ “แหล่งน้ำศักดิ์สิทธิ์และพิธีทำน้ำอภิเษก” ในการอบรมเชิงปฎิบัติการงานพระราชพิธีบรมราชาภิเษก พ.ศ.2562 ครั้งที่ 2 ซึ่งคณะอนุกรรมการด้านสารัตถะและสร้างสรรค์ผลิตสื่อในคณะกรรมการฝ่ายประชาสัมพันธ์งานพระราชพิธีบรมราชาภิเษก ร่วมกับ กสทช. จัดขึ้น เพื่อเผยแพร่ข้อมูลต่อสื่อมวลชนแขนงต่างๆ กล่าวว่า กระทรวงมหาดไทยในฐานะฝ่ายจัดทำน้ำอภิเษก โดยมีการตั้งคณะทำงาน 4 คณะ เพื่อช่วยเหลือในการปฏิบัติในการจัดทำน้ำอภิเษกของจังหวัดให้เป็นไปด้วยความเรียบร้อยและสมพระเกียรตินั้น ขณะนี้การดำเนินการต่าง ๆ มีความคืบหน้าไปร้อยละ 80- 90 แล้ว โดยมีการจัดเตรียมขันน้ำสาคร หรือขันน้ำทองเหลือง ความจุ 5 ลิตร จำนวน 117 ใบ เพื่อมอบให้ทุกจังหวัดพลีกรรมน้ำจากแหล่งน้ำศักดิ์สิทธิ์เพื่อทำพิธีน้ำอภิเษก ในวันที่ 8 เมษายนนี้ สำหรับในส่วนที่เหลือเป็นเพียงความพร้อมของแหล่งน้ำ เช่น การตกแต่งครั้งสุดท้าย การประดับปอเทือง ซึ่งจะบานเหลืองสะพรั่งพร้อมกันในช่วงวันที่ 6 เมษายนนี้          รองปลัดกระทรวงมหาดไทย ยังเน้นย้ำให้ผู้ว่าราชการจังหวัดทุกจังหวัดเตรียมความพร้อมในการจัดทำน้ำอภิเษกในการพระราชพิธีบรมราชาภิเษก ทั้งนี้ 4 ด้าน คือ ด้านแหล่งน้ำศักดิ์สิทธิ์ของจังหวัด ด้านพิธีพลีกรรมตักน้ำ ด้านพิธีน้ำอภิเษก และด้านการเชิญคนโทน้ำอภิเษก โดยกระทรวงมหาดไทยจะให้การสนับสนุนจังหวัดเพื่อให้การดำเนินการเป็นไปด้วยความเรียบร้อยและสมพระเกียรติ